𡳞

嘅古老意思應該係整個男性陰部；雖然有實質所指，但係家陣呢個字幾乎唔會用於醫學。反而，家下粵人講嘢時，往往會將佢虛用嚟加強語氣同抒發情緒；對比穗、港兩大廣州話代表城市，前者用個「㞓/屄」字多好多，後者通常以「𡳞」字表達相同語氣。

作家黃霑話「𡳞」所指嘅只有發育完成咗嗰啲，相對於「賓州」。家陣，有好多人當「𡳞」係專指「陰莖」噉樣用，此情況由大眾嘅用詞配搭習慣，可見一斑。「𡳞」為所謂廣東話粗口五字之一，往往被俗寫成新造字**𨶙**，亦有大把人假借近音嘅「」嚟代表該字。

## 昔義
*《異體字字典》：「閩方言稱男性的生殖器為『𡳞』，為方言俗字，寫法不定，或作『膦』。」
*《字彙．尸部》：「𡳞，力刃切，音吝，閩人謂陰也。」
*《彙集雅俗通十五音．卷二．干字母》：「𡳞，男子陽物。」
*《四聲篇海（明刊本）．尸部》：「𡳞，力刃切，閑人謂陰也。」
*《正字通．尸部．寅上》：「𡳞，舊註良慎切，音吝，閩人謂陰也，按方俗語有音無字，陰不必別名𡳞……」
*《重訂直音篇．尸部．卷三》：「𡳞，音吝，陰也。」
*《普通話閩南方言詞典》:「……良刃切，震韻，閩南人指男性生殖器……」

有理論話個「𡳞」字源自閩南，跟着傳到東莞成為當地流行口語字，後來喺香港開埠時期，隨着東莞勞工遷入香港而開始普及於廣州話。

## 今義
*作名詞用，「陰莖」嘅意思，量詞係「條」或者「碌」。例子：
#**大家男兒一條𡳞**（大家男性都係一條陽具。）
#**你知唔知[[日本]]某個縣入面每年都有個陽具祭？過節嗰日呀，班[[男]]村民重會托住好大碌木造嘅𡳞出嚟遊行慶祝添喎，幾得意呀！**

*語氣助詞，本身冇意思，用作加強語氣。例子：
#**玩𡳞完！**（一切都完嘞、冇嘞，或者失敗咗；係取材自打機嘅「遊戲完咗」，*Game Over*）
#**你頭先拍我膊頭做乜𡳞嘢呀我[[屌你老母]]！**（呢句說話係摘自巴士阿叔事件片段裏面嘅其中一段。句中嘅「做乜𡳞嘢」照字面咁睇，可以解釋為問某人做乜搓弄、玩弄一啲物件，但呢度作為粗口嘅助詞就變咗冇實質意思，只係用嚟加強語氣。從呢句說話之中，其實係可以感受到當時個巴士阿叔嘅怒意係幾咁重。）

作為語氣助詞，「𡳞」嘅用法同「㞓/屄」、「㞗」及「杘」字相同，不過可能順口嘅關係，用佢嚟做加強語氣嘅頻率可以話係最多；佢同樣可以作為顛倒句子嘅意思。

## 文法
就「𡳞」字嘅應用方式嚟講，同「𨳍」一樣其實都係指陽具，但喺深層意義嚟講就有多少唔同：「𡳞」係指未扯旗軟軟哋嘅陽具，而「𨳍」就指扯咗旗硬硬嘅陽具（亦有指「杘」係春袋或者應舉時不舉嘅陰莖），不過因為日常講粗口嘅時候都唔會去太過深究，但求順手拈來即時產生效果，所以就索性劃一咁解釋。

至於「𡳞」字（或者「㞓/屄」、「㞗」、「杘」字），唔似得「屌」字咁可以喺日常單獨咁使用，即係話好少有人會喺冇上文下理嘅情況下單單講個「𡳞」字，因為咁樣係冇意思嘅，除非有人用佢嚟當人名咁稱呼人就唔同講法。

### 「𡳞」作名詞用嘅其它例子
#**好大碌𡳞**（好大條嘅陽具。）
#**索女含𡳞好難忍**（靚嘅女性含住條陽具，嗰種快感令人好難忍受。）
#**關你𡳞事**（等於：「關你咩事？／同你條陽具有關咩？」，等同普通話嘅「干你鳥事」（鳥喺中國人圈子入面可以暗喻為陽具）；而呢個詞語入面嘅「𡳞」字係可以同「㞓/屄」、「㞗」同埋「杘」互相交換嚟用）

「𡳞」字單單噉用係指陽具，因為噉，佢亦可以同其它字詞去組成關於陽具嘅嘢，好似：
#**𡳞頭**（即係龜頭）
#**𡳞皮**（即係包住龜頭嘅包皮）
#**𡳞毛**（即係陽具旁邊嘅陰毛）
#**𡳞屎**（即係喺包皮入邊嘅老泥）

#用嚟指其它動物嘅陽具，好似「**[[狗]]𡳞**」、「**[[馬]]𡳞**」、「**[[牛]]𡳞**」…等。

### 「𡳞」作助語詞用嘅其它例子 1：一般用法
「𡳞」字之所以最多人用，係因為佢用作詞氣助詞嘅時候係好易上口、最能填補句子嘅空隙。作為語氣助詞，通常會放喺句子嘅形容詞、動詞同埋名詞前面（不過就極少會放喺一句話嘅最前頭），用嚟加強句子嘅語氣，例子：

*擺喺形容詞前面：
#條友好過癮　→　**條友好𡳞過癮**（嗰個人好有趣。「過癮」係形容詞。）
#好好玩呀！？　→　**好𡳞好玩呀！？**（好好玩咩？「好玩」係形容詞。）
#好屌呀！　→　**好𡳞屌呀！**（好屌「屌」係形容詞。）
#好正呀！　→　**好𡳞正呀！**

*擺喺名詞前面：
#食屎　→　**食𡳞屎**（呢度嘅「屎」係指排泄物，名詞。）
#呢啲係咩紙巾？　→　**呢啲係咩𡳞紙巾？**（「紙巾」係名詞。可能啲紙巾一拉出嚟就爛，所以發脾氣咁講。）
#行運　→　**行𡳞運**（「運」，運氣，係名詞。即係話人行埋啲狗屎運，好似好好彩咁嘅意思。）

*擺喺動詞前面：
#唔食　→　**唔𡳞食**（「食」係動詞。）
#你咪行住　→　**你咪𡳞行住**（「行」係動詞。）

### 「𡳞」作助語詞用嘅其它例子 2：顛倒用法
另外「𡳞」字加入一個句子入面，係可以令到嗰句嘢變咗相反嘅意思，用法同「語氣助詞」差唔多。例子：
*有用　→　**有𡳞用**（變咗「冇用」嘅意思。）　
*係　→　**係𡳞**（變咗「唔係」嘅意思。呢個係特別嘅例子，因為作為語氣助詞，𡳞字好少會放喺句尾。）
*有飯食　→　**有𡳞飯食！**（變咗「冇飯食！／邊有飯食！」嘅意思。）
*見到你　→　**見𡳞到你！**（變咗「見唔到你！」嘅意思。）
*關你事　→　**關你𡳞事！**（變咗「唔關你事」嘅意思。）

### 「𡳞」作助語詞用嘅其它例子 3：重點擺位
重有，將「𡳞」字夾雜入一個句子嘅唔同位置，係可以表達出唔同嘅重點，例子：

*「好想搞大佢嚟玩！」（好想將件事搞大；有要睇吓其他人點樣收拾嘅意味。）
:→　**好𡳞想搞大佢嚟玩！**（呢個係比較正常嘅講法，重點係在於「好想」。）
:→　**好想搞𡳞大佢嚟玩！**（重點在於「搞大佢」。）
:→　**好𡳞想搞𡳞大佢嚟玩！**（略嫌累贅，但係就加強咗「好想搞大佢」嘅決心。）

*「唔係咁化學下話？」（用緊一樣嘢，點知估唔到咁快就壞咗、爛咗〔化學〕，感到好嬲同失望嘅感嘆。）
:→　**唔𡳞係咁化學下話？**（重點係反問，帶有責怪件嘢嘅生產商方面嘅意味。可能件嘢係假貨，用兩吓就壞咗。）
:→　**唔係咁𡳞化學下話？**（重點係引致損壞呢件事，有「點解會壞」嘅責問。可能喺用法方面已經依足說明書，或者喺正常嘅情況之下都竟然出問題而壞咗。）
:→　**唔係咁化𡳞學下話？**（重點係在於件嘢損壞嘅情況，有「可以咁壞法？」嘅意味。可能喺旺角女人街係買咗隻行針錶返嚟，點知戴咗冇幾耐入面啲指針就甩晒出嚟。）
:→　**唔𡳞係咁𡳞化𡳞學下話？**（呢句嬲嘅語氣可以話非常之明顯。可能講嘅呢個人佢用咗幾百蚊喺女人街買咗隻假嘅勞力士錶，諗住好好哋都可以用嚟扮吓三幾年闊佬，點知戴咗幾日啲指針同個皇冠都甩晒出嚟，情況超乎想像咁離譜，於是百感交集咁講。）

## 常見嘅單獨字句應用
***含𡳞**　用口含住陽具，係一個動作；但係用嚟侮辱人哋嘅多，包括埋同性。例如：叫你搬少少嘢都嗌重，唉你**含𡳞**啦！（要注意，因為語帶侮辱，千祈唔好同老婆或者女朋友講：「老婆／打令，我想妳幫我含𡳞～」，咁樣講係帶有好重嘅覺得人低賤嘅語氣，係好唔尊重對方嘅表達。）
***𡳞樣**　好似陽具咁嘅樣。用嚟鬧人，尤其係指男性。
***懵𡳞**　傻更更成日撞板嘅人。意思比較粗俗，又係鬧人用。
***把𡳞**　用手扶住陽具。多數形容一件事冇意思，或者係冇成功率。例句：佢整壞你部腦，你鬧我**把𡳞**呀？（係佢整壞你部電腦，你鬧我做咩呀？）
***唔𡳞化**　思想守舊古板，唔開化。
***𡳞就**　呢個用「𡳞」字擺前頭嘅助詞，其實係來自「**罷𡳞就**」，同義詞係「**算𡳞數**」，即係由得你、隨便你嘅意思，只不過啲人將佢簡化咁講，並唔屬於將個「𡳞」字擺頭嚟助語嘅例子。

## 註

## 攷

## 相關連結
*廣東話粗口研究網
*「華記」護照被扣　正 X 樣明白年輕人爭取咩未？